د ټرمپ حکومت د خپلې ادعا لپاره د کانګرس نه نور مهلت غواړي
د سپینې ماڼۍ ویاند وایي په پټه د خبرو ثبتول نور تعبیرونه هم لرلی شي
د جمهور رئیس ټرمپ حکومت پدې خبره تر سخت فشار لاندې دی چې وایي پخواني جمهور رئیس بارک اوباما د تیرکال ټاکنو په جریان کې په نیویارک کې د ټرمپ ټاور ودانۍ کې په پټه د غږ ثبتولو کوشش کړې دی. د عدلیې وزارت د کانګرس د استازو جرګې د استخباراتو د کمیټې نه غوښتنه کړې چې د دوشنبې وروستي مهلت پوره کیدو وروسته هم ورته وخت ورکړي چې پدې اړه نور معلومات غوڼډ کړي او د ټرمپ ددی ادعا لپاره شواهد وښيي. ادعا ډیره لویه وه، ځکه د امریکا جمهور رئیس ټرمپ په خپل ټویټر کې ولیکل چې: اوس څه باندې اونۍ وروسته، د ټرمپ حکومت باید پدې اړه شواهد وښيي چې د هغه ځای ناستي په څه ډول د ټرمپ کور او دفترونه تر څار لاندې نیولي وو. د پخواني جمهور رئیس بارک أوباما د ملي امنیت رئیس وایي داسی هیڅ کوم کار ندی شوی چې ټرمپ یي ادعا کوي. جیمز کلپر وویل د کمپاین په ورځو کې اصلآ داسی هیڅ کوم کار د ملي امنیت ادارې لخوا ندی شوی چې په ټرمپ ټاور کې د چا غږ ثبت کړل شي. خو د ټرمپ د حکومت مقامات بی له شواهدو دا ډول ادعا ته دوام ورکوي. د سپینې ماڼۍ یوې جګپوړې سلاکارې کیلي ان کانوې وویل شواهد نلري، خو په همدې خاطر په کانګرس کې تحقیقات روان دي. د دوشنبې په ورځ (مارچ ۱۳مه) چې جمهور رئیس ټرمپ د ډيرو مسایلو په اړه خبرې وکړې، د حکومت مهمو غړو د خپلو ادعاو دفاع کوله او ترڅنګ به يي ویل چې ویدیویي څارنې کیدی شي په ثبت کې ونه شمیرل شي. د سپینې ماڼۍ ویاند شان سپایسر وویل فکر نه کوي که جمهور رئیس أوباما به شخصآ د جمهور رئیس ټرمپ تیلیفوني خبرې ثبت کړې اوسي، خو په ډاډه زړه يي وویل چې پدې کې شک نشته چې د ۲۰۱۶ کال په ټاکنو کې د أوباما حکومت به د ویدیوېې څارنو او دیته ورته کوششونه نه وي کړي. د ټرمپ دا ادعا د کانګرس د استازو په جرګه کې د استخباراتو د کمیټې د هغه تحقیق برخه کیږي چې په ۲۰۱۶ کال انتخاباتو کې د روسیې د مداخلې په اړه يي کوي او راتلونکې دوشنبې پیلیږي.